E: Du, Stina, isch jo scho  luschtig, wie de Tobit em Tobias und sim Reisebegleiter de Sege mit uf de Weg git, es mögi si en Engel begleite. Wenn de wüssti…    St: Ja gäll, offebar merkt nöd emal de Tobit, dass de Rafael en Engel isch, debii isch er doch sonen fromme Maa. Aber irgende Ahnig hät er villicht scho. Er isch nämli ganz sicher, dass es guet usechunt. Drum verstaht er ja nöd, warum dHanna so briegget. Und am Schluss seit er doch zu ihre: «Denn ein guter Engel begleitet ihn». Das tönt doch schon chli, als ob er es  wüsst, findsch nöd?    E: Mol. Er schint öppis z'gspüre und hät s'Vertraue, dass mit dem Begleiter alles guet chunt. Aber em Rafaël sini Uskunft, er heissi Asarja und sig de Sohn vom Hananja, nimmt er für bari Münze und merkt nöd, dass es gar kein irdische Volksgenosse isch, wo mit ihm redt. Eigentli scho no frech, dass en Engel so schwindlet.    St: Stimmt, das isch würkli frech, wär mer gar nöd in Sinn cho. Aber villicht weiss de Rafael, dass dMänsche überforderet wäred, wänn sie würklich  wüssted, wer er isch.    E: Hm genau, und so schwindlet er e bitzli und nimmt e anderi Identität a und sait: I bi de Asarja. De Tobit aber weiss etz: Uf de chan i vertraue, dem sini Herkunft kenn i. Isch jo nöd würkli gloge: En schlaue Engel! Und wenn de Tobit e chli besser hebräisch chönt, wür er em villicht sogar uf d'Schlich cho und merke, dass de Asarja, wo so vil heisst wie "Gott hilft", de Rafaël isch, de "Gott heilt".    St: Aber das wär villicht scho chli vill verlangt vom Tobit i  dem Momänt. Er isch doch rächt ufgregt, will er sin einzige Sohn uf sone wiiti Reis schickt und will er nöd weiss, ob das mit dem Gäld klappet. Das Gäld isch doch bimene Verwandte hinderleit, bim Gabael i de Stadt Rages. Und es isch s'einzige Vermöge, wonem na blibe isch, drum sölls ja de Tobias go hole. Ich ha s Gfühl, au drum ischs em so wichtig zwüsse, wer de Tobias begleitet.    E: Isch eigetli verruckt. Wenn d'Reis misslingt, denn hät de Tobit gar nüt me, kein Sohn und kei Geld. D'Hanna hät  scho recht, dass da Undernehme recht riskant isch. Und umso erstunlicher isch es, dass de Tobit uf eimol sone Vertraue hät, dass alles guet chunt.    St: Ja, mer frögt sich, woher das Vertroue chunt. D'Grundlag isch sicher em Tobit sis ureigne Gottvertroue. Aber es git au e wältlichi Siite. De Lohn für de Reisebegleiter zum Bispiel, oder ebe au sini Herkunft. De Tobit wott ja unbedingt wüsse, us welchem Stamm und welere Familie de Begleiter chunt, wo de Tobias wot mitnäh. Ois chunt das ehner chli  komisch vor, und au de Rafael wehrt sich ja zerscht: «Geht es dir um den Stamm und die Famlie oder um einen Mann, der gegen eine Entlohnung mit deinem Sohn auf di Reise geht?» entgegnet er. Aber wämmer am Tobit sini Gschicht kännt, dänn wird eim klar, warum im die Informatione so wichtig sind. Es hät ebe i siim Volk und sogar innerhalb vo sim Stamm e Spaltig gäh, wo für ihn schmerzhaft isch. Ganz am Afang vo de Gschicht verzellt de Tobit, dass en grosse Teil vo sim Volk em Tempel z Jerusalem untreu worde  seg und sit doo em Baal opferi statt em israelitische Gott. Er sälber aber isch siim Gott und em Jerusalemer Tempel treu blibe und haltet alli Gebot gnau ii, wo da dezue ghöred. Drum liits em au so am Herz, dass sin einzige Sohn ja kein anderi Frau hürated (4,vv12) und drum wott er so gnau Bscheid wüsse über d Vorfahre vom Rafael. Woner ghört, dass de Vater vo dem Asanja (Rafael) eine vo dene seig, wo mit im zäme witerhin uf Jerusalem pilgeret sind, isch das für ihn natürli ganz e grosse Beruhigig. Es gheisst  für de Tobit ebe au, dass de Maa mit Gott und Gott mit ihm underwägs isch. Vo dem Momänt a isch er zueversichtlich, dass es guet usechunt mit dere Reis.    E: Er vertraut em Asarja "blind" - und da im dopplete Sinn vom Wort, denn er gseht jo würklech nüt wege de wisse Flecke i sine Auge und mo sich also elei ufs Wort vom Asarja verloh. Aber er schint us dem Wort s'Vertraue z'schöpfe, dass - wie Du saisch - Gott mit dem Ma underwägs isch. Dere Zueversicht git er jo au i sim Spruch Usdruck, mit dem  er denn die beide segnet: "Gott, der im Himmel wohnt, gebe Gelingen zu eurer Reise und sein Engel begleite euch!" Eigetli schad, dass mir nuno selte denand bim Abschid segned. Mir sägäd: "Pass uf di uf!" oder "Heb der Sorg!" oder "Chum guet hei!", so wie wenn s'Glinge i üsere eigete Macht wür ligge. Weiss gar nöd, wenn ich s'letscht Mol "Bhüet di Gott!" gsait ha oder ebe wie de Tobit: "Gott söll din Weg loh glinge und sin Engel begleiti dich!" Wieso simmer do echt so zrugghaltend wore?    St:  Stimmt, es chämt eim im Alltag irgendwie komisch vor, öpperem das zsäge - sogar ois als Pfarrerinne. Bi mir liits es Stuck wiit dra, dass ich mit "bhüet di Gott" en älteri Person verbinde. Das isch öppis, wo mini Grossmuetter würd säge, aber ich bi doch irgendwie zjung defür. Ich ha sGfühl, dLüüt würdet mi komisch aaluege, wänn ich zuenene so öppis würd säge. Schiinbar empfindemer de Wunsch hüt als altmodisch, als öppis vo früener. Und das isch truurig und au paradox, will Gottes Sege cha doch nöd veralte. Und  au sBedürfnis nach Säge, han ich sGfühl, isch hüt nöd chliner als i früenere Zyte. Im Gegeteil, mir läbed es gfährdets Läbe mit villne Unbekannte und Unsicherheite und hetteds doch hüfig dringend nötig, dass ois öpper en Säge mit uf de Wäg gäbt.  Villicht liits eifach a de sprachliche Form? Ich merk, dassi au es bizli Müe han demit, dass «bhüt di Gott» wienen Befehl tönt. Ich cha doch Gott nöd befehle, was er ztue hät. Allerdings isch mer au klar, dass es gar kein Befehl isch. Sondern es heisst sovill  wie «Gott söll oder Gott mög dich bhüete». Und intressant isch ja scho, dass sich die gliich sprachlich Form i anderne Sprache und au i andere Gägende vom düütschsprachige Ruum ghebet hät. Im Östrichische zB. ghörts immerna zu de Alltagssprach und isch ganz norma: «pfiet di!», händs mer zSalzburg immer gseit. Oder au s französische Wort «adieu», wo mir ja vill bruuched. Das gheisst ja au nüt anders als «bi Gott» oder «sig Gott abefohle».    E: "Chum guet hei", chömmer denand jo eigetli au nöd  bedfehle. Au de Abschidsgruess isch im Grund gno en Wunsch: "Mögisch guet hei cho." Und villicht meined mer demit jo au "mögi Gott dich bhüete, dass du guet hei chunsch." So wie "Pfiet di!" D'Östricher lönd jo Gott au eweg - und denked en villicht glich mit…      St: Häsch rächt, villicht isch Gott gar nöd us oisne Wünsch verschwunde, sondern nu unsichtbar worde i de Wort. Und dänn gits ja würkli au Momänt, wo mir es bhüeti gott zmindescht uf de Zunge liit. Momänt, wo mer ganz dütlich gspürt,  dass mir agwise sind uf de Sege vo Gott, dass mir nöd alles im Griff händ und chönd kontrolliere. Es sind glaub vor allem die Momänt, wo mir öpper oder au öppis müend gah lah. Dänn gahts ois eso wie am Tobias sinere Muetter Hanna. Mir känned ihri Träne. Am Flughafe zB., wänn en Mänsch, wo mer gern hät, wiit furt gaht oder für langi Zyt. Oder bim Abschied vome Arbetsplatz, nachdem mer es Wiili lang zäme gschaffet und so ein Teil vom Läbe mitenand teilt hät. Und als Eltere hät mer das Gfühl fasch jede Tag bi de  Chind. Au wänns weder lang na wit furt gönd. Es wird eim dänn so bewusst, dass mers nöd vor allem cha beschütze, und dass sie scho ganz chlii ihre eige Wäg händ, au wänns nanig so richtig chönd uf sich sälber ufpasse. I dem Zämehang chömmer dänn auch hemmigslos vo Schutzengel rede.    E: Stimmt, bi Chind isch es anderscht. Villicht saisch denn, wennd emol Grossmuetter bisch au uf eimol "bhüet di Gott" zu dine Enkelchind. Und häsch recht, Schutzengel und Chind ghöred fascht e chli zämä: I  Chindergebet chömed doch hüfig Engel vor. "Engeli, Engeli, chomm zu mir", han ich jede Obed beted als Chind, "mach e bravs Chind us mir"… Villicht simmer d'Engel drum hüt ehner e chli suspekt. Wennd übrgens im Internet Schutzengel und Raphael igisch, denn stossisch uf megakitschigi Bildli und uf esoterischi Sitene, dass di gad e chli tschuderet. Die Engel verchömed zu Fetisch und händ nüt me mit ere Gottesbegegnig z'tue. D'Gschicht vom Tobit isch mer do lieber. Er gseht jo kein Engel vor sich, sondern meint, er  redi mit em Asarja, eme Volksgenosse. Au de Tobias, wo de Asarja oder ebe de Rafael cha gseh, merkt anschinend nüt. Er gseht völlig normal us. Und glich gspürt de Tobit, dass Gott die Reis wird lo glinge. Wo mir üs s'letscht Johr mit em Calvin usenandgsetzt händ, hämmer üs au mit de Engel befasst. Mich hät do beidruckt, wie de Calvin sait, dass d'Engel Bote sind, wo d'Güeti vo Gott usteiled. Dass ich also döt en Engel erfahre, wo di froh Botschaft mich berüert, dass Gott uf üsere Site isch. Villicht erfahr ich  de Engel ganz konkret in ere glückliche Situation, in ere Situation, woni Schutz erfahre, aber villicht au zmittst i grosser Verzwiflig, wenn ich d'Chraft und d'Nöchi vo Gott gspüre, wo mi trait. Oder s'isch d'Hilf vomene andere Mensch, es Wort, wo mich berüert und wider ufrichtet. I so Situatione ereignet sich villicht würkli en Engel, wo d'Güeti vo Gott usteilt.  Kennsch übrigens de Engel vom Hauptbahnhof? Nöd de vo de Niki de Saint-Phalle, wo jo tatsächlich de Raphael isch und uf sim dunkelblaue  Hinterteil immer so staubig isch. Sondern d'Frieda Büeler. Ich ha si zwor scho länger nüme gseh. Aber s'isch die alt Frau, wo hinder ihrem Rollstuel stoht zmittst im Gwüel vo de Reisende und die, wo verbi chömed, segnet. Still, ohni Ufhebens und doch unübersehbar.    St: Ou ja, ich ha sie au scho lang nüme gseh. Das isch mer gar nöd ufgfalle. Debii isch sie doch früener würklich immer det gsi, wänni zäme mit villne andere Reisende durch de Hauptbahnhof gwetzt bi. Und es isch doch spannend, dass mer  ihre de Titel gää hät: Engel vom Hauptbahnhof. Sovill ich weiss, hät den Name en Journalist prägt, wo si porträtiert hät. Es isch also öppis vo usse. D Mänsche, wo dFrieda Büeler erläbed, emfpindet sie als Engel, sie sälber seit das (glaub) nöd vo sich. Wie de Rafael. De seit ja au nöd, er sig en Engel, und gliich gspüred de Tobit und de Tobias, dass mit ihm öppis Bsundrigs isch und sie im voll chönd vertroue.    Sones Gspüüri und sones Vertroue wünsch ich au ois. Es tüüfs Vertroue, dass es guet  chunt, und dass Gott mit ois underwägs isch. Mir wüssed nöd, i welere Form und wie sini Begleitig usgseht. Drum wünsch ich ois au d'Offeheit, i oisne Reise- und Wegbegleiter öppedie en Engel zgeseh.  «Bhüet oi Gott!»  Amen.    Zürich-Schwamendingen, 25. Juli 2010  Esther Straub und Stina Schwarzenbach